Tollefsen etter stortapet: - Ikke et landslag verdig
Norge var aldri i nærheten av å true Tsjekkia i kampen som avjorde om det ble kvartfinale i VM eller ikke. Norge havnet tidlig under og Tsjekkia stoppet ikke før det sto 7-0 på tavla. Tollefsen legger ikke skjul på hva han mener om innsatsen. - Vi er skuffet, utrolig skuffet over oss selv. Måten vi spilte på er ikke et landslag verdig. Vi underpresterte til de grader. Da blir det stygt mot nasjoner som setter puckene i mål når de får sjansen, sier Tollefsen til VG. Backen fikk en smell i nesen tidlig i kampen, men kom inn igjen og fortsatte med bomull i det ene neseboret. Backkollega Jonas Holøs mener spillerne var for dårlig forberedt da de gikk ut på isen. - Det er helt klart ikke bra nok og nesten litt pinlig til tider. Det virket som om vi hadde gitt opp før kampen, sier Holøs.Holøs, Tollefsen og lagkamerat Anders Bastiansen er tydelige på at Tsjekkia er et lag som normalt skal være bedre enn Norge. Men måten laget tapte på likte heller ikke Bastiansen. - Spiller vi ti kamper mot Tsjekkia er det ikke mange vi vinner. Vi slipper inn enkle mål og gjør dumme ting. I dette mesterskapet har vi hatt en tendens til å falle sammen når vi ligger under. Vi blir feige og det er for dårlig, sier Bastiansen til VG. Han har scoret fire ganger i løpet av Norges sju kamper i VM. Likevel er ikke Bastiansen fornøyd. - Akkurat nå reiser jeg ikke hjem med en god følelse. Det spiller ingen rolle hvor mange mål jeg har gjort. Vi får sørge litt nå og ta en avslutning senere i kveld, sier han.Norge fikk en verst tenkelig start på vinn eller forsvinn-kampen der premien var kvartfinale. Helt i begynnelsen på kampen pådro Ken André Olimb seg en utvisning og i overtall kunne Tsjekkia ta ledelsen. Lars Haugen var uheldig og fikk pucken mellom seg og stolpen, og etter iherdig jobbing fikk Tomas Fleischmann pirket den i nettet før to minutter var gått. Og vondt ble til mye verre da samme Fleischmann gikk kjøkkenveien rundt målet med en mann på ryggen og satte inn 2-0 enkelt mellom beina på Haugen med litt over sju minutter spilt. Begge ganger ble han satt opp av den nyankomne NHL-stjernen Tomas Plekanec. Så var startmarerittet komplett etter elleve og et halvt minutt. I spill fire mot fire tok Tsjekkias Jiri Tlusty noen kjappe skøyeskjær etter dropp og banket inn 3-0 bak Haugen som ikke hørte annet enn suset av gummiskiva som passerte ham.Den norske boksen måtte ta grep: Haugen ut, Lars Volden inn. Målvaktreserven vartet opp med et par fine redninger helt i starten, men ble for ivrig da han glapp et skudd fra Jakub Voracek, kastet seg etter returen og etterlot målet åpent slik at Martin Hanzal kunne sette inn 4-0 i midtperioden. Som om ikke det var nok smalt 5-0 også inn bak Lars Volden akkurat da sluttsignalet gikk i hallen. Zbynek Michalek skrev seg inn i målprotokollen på den scoringen, på et skudd som også burde vært avverget. Rett etter at Mathis Olimb prøvde med en litt for fiks variant da han satte pucken i standga, satte Radim Vrbata inn det sjette, og mens speakeren i Globen fortsatt leste opp hvem som scoret ble ydmykelsen komplett med Zbynek Irgl. Nærmest bare for å markere sin overlegenhet byttet Tsjekkia keeper de siste fem minuttene.* 2013: 10 * 2012: 8 (kvartfinale) * 2011: 6 (kvartfinale) * 2010: 9 * 2009: 11 * 2008: 8 (kvartfinale) * 2007: 14 * 2006: 11 * Norge vant 1. divisjon i 2005.2769 tilskuere Mål: 1. periode: 1-0 (1.35) Tomas Fleischmann (Tomas Plekanec, Jiri Tlusty), 2-0 (7.18) Fleischmann (Plekanec), 3-0 (11.27) Tlusty (Plekanec). Skudd: 12-4. 2. periode: 4-0 (27.56) Martin Hanzal (Jakub Voracek, Jiri Hudler), 5-0 (39.59) Zbynkes Michalek (Ladislav Smid, Petr Hubacek). Skudd: 13-4. 3. periode: 6-0 (53.11) Radim Vrbata (Hanzal), 7-0 (53.32) Zbynek Irgl (Jiri Novotny, Hubacek). Skudd: 11-9. Dommere: Morgan Johansson, Sverige og Jyri Petteri Ronn, Finland. Utvisninger: Tsjekkia 6 x 2 min., Norge 2 x 2 min
(Tsjekkia - Norge 7-0) Kaptein Ole-Kristian Tollefsen (29) slakter innsatsen til det norske laget etter et knusende tap mot Tsjekkia.